ปตท.ภาษีลดพันล.
หนุนกำไรเพิ่ม 7% การบินไทยผงาด บ้านปูรอสวยหรูปีหน้า
12 พ.ค. 2555

หนุนกำไรเพิ่ม 7% การบินไทยผงาด บ้านปูรอสวยหรูปีหน้า 
ปตท. ชิน คอร์ปอเรชั่น การบินไทย กอดคอโชว์กำไรเพิ่มขึ้นมาก ส่วนบ้านปูปีนี้ขอใกล้ปีก่อน ต้องไปหวังปีหน้า 
บริษัท ปตท. (PTT) มีกำไรสุทธิ 37,385 ล้านบาท ในไตรมาสแรกปีนี้ เพิ่มขึ้น 7% จากปีก่อน เกิดจากรายได้จากการขายเพิ่มขึ้น 28% เป็น 692,105 ล้านบาท เนื่องจากราคาขายผลิตภัณฑ์เพิ่มขึ้นตามการเติบโตของเศรษฐกิจโลกและราคาเฉลี่ยของน้ำมันดิบดูไบ เพิ่มจาก 100.5 เหรียญสหรัฐ เป็น 116.1 เหรียญสหรัฐต่อบาร์เรล
อย่างไรก็ดี ในไตรมาสแรก ปตท.และบริษัทย่อยมีค่าใช้จ่ายภาษีเงินได้ 9,431 ล้านบาท ลดลง 1,297 ล้านบาท หรือ 12.1% จากไตรมาสแรกปีก่อน 
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) เปิดเผยว่า ผลประกอบการปีนี้คาดว่าจะทรงตัวเมื่อเทียบกับปีที่ผ่านมา แม้ว่าปริมาณการขายถ่านหินจะเพิ่มขึ้นเป็น 47-48 ล้านตัน เมื่อเทียบกับจำนวน 42 ล้านตันในปีที่ผ่านมา แต่เนื่องจากราคาถ่านหินขณะนี้อ่อนตัว รับผลลบกรณีสหรัฐรุกเข้ามาขายถ่านหินในเอเชียแปซิฟิก ซึ่งเป็นตลาดหลักของบ้านปู เนื่องจากความต้องการในสหรัฐลดลงและค่าระวางเรือที่ปรับตัวลดลง 
ขณะเดียวกันราคาน้ำมันที่เพิ่มขึ้น ส่งผลกระทบให้ต้นทุนผันแปรต่อหน่วยเพิ่มขึ้นคาดว่าอัตรากำไรขั้นต้นปีนี้จะอยู่ที่ 44% ใกล้เคียงกับปีที่ผ่านมา 
“บ้านปูได้ขายถ่านหินล่วงหน้าไปแล้วประมาณ 60-70% ส่วนที่เหลือจะเป็นตัวแปรสำคัญว่าเราจะขยายตัวได้แค่ไหน แต่เชื่อว่าราคาถ่านหินในช่วงไตรมาส 3 และ 4 น่าจะดีกว่าปัจจุบันเฉลี่ยอยู่ที่ 97 เหรียญสหรัฐ และคาดว่าทั้งปีราคาน่าจะสูงกว่าปีที่ผ่านมาแต่ไม่น่าเกิน 100 เหรียญสหรัฐ” นายชนินท์ กล่าว
ประธานเจ้าหน้าที่บริหาร กล่าวต่อว่า ปีนี้การขยายตัวอาจไม่สูง แต่เชื่อว่าในปีหน้าบ้านปูจะกลับมาขยายตัวได้ดีอีกครั้ง โดยจะเพิ่มกำลังการผลิตถ่านหินเป็น 51 ล้านตัน ขณะที่ราคาถ่านหินน่าจะดีกว่าปัจจุบัน เพราะเชื่อว่าการเจาะตลาดเอเชียของสหรัฐน่าจะเป็นสถานการณ์ระยะสั้นๆ เท่านั้น 
อย่างไรก็ตาม สถานการณ์ราคาถ่านหินที่ปรับลดลงนับเป็นโอกาสของบ้านปูในการเข้าไปซื้อเหมืองถ่านหิน โดยมองอินโดนีเซียเป็นพื้นที่เป้าหมาย
สำหรับกำไรสุทธิในไตรมาสแรกที่ผ่านมานั้น มีจำนวน 2,785 ล้านบาท ลดลง 70% จากช่วงเดียวกันปีก่อน เพราะไม่มีกำไรหลังหักภาษีจากการขายเหมืองต้าหนิงในจีน จำนวน 6,308 ล้านบาท แต่หากไม่รวมกำไรพิเศษ กำไรสุทธิไตรมาสแรกเพิ่มขึ้นถึง 204%
บริษัท ชิน คอร์ปอเรชั่น (INTUCH) กำไรสุทธิเพิ่มขึ้น 37% เป็นจำนวน 3,539 ล้านบาท และบริษัท การบินไทย (THAI) กำไรสุทธิมากถึง 3,644 ล้านบาท เพิ่มขึ้น 489% เทียบกับกำไรสุทธิ 618 ล้านบาทในระยะเดียวกันปีก่อน บริษัท สยามแม็คโคร (MAKRO) กำไรสุทธิ 863 ล้านบาท ไตรมาสแรกปีนี้เพิ่มขึ้น 25% ขณะที่บริษัท อินโดรามา เวนเจอร์ส กำไรสุทธิ 1,691 ล้านบาท ทรุดลง 84%
นายคุณวุฒิ ธรรมพรหมกุล กรรมการผู้จัดการ บริษัท โฮม โปรดักส์ เซ็นเตอร์ (HMPRO) กล่าวว่า บริษัทมีกำไรสุทธิ 6-10 ล้านบาท เพิ่มขึ้น 49.57% ปัจจัยหลักมาจากรายได้จากการขายจำนวน 8,414 ล้านบาท เพิ่มขึ้น 27.36%
นายแมทธิว กิจโอธาน กรรมการผู้จัดการ บริษัท โออิชิ กรุ๊ป (OISHI) เปิดเผยว่า ไตรมาส 2 บริษัทจะได้ข้อสรุปการสร้างพื้นที่ครัวกลางแห่งใหม่ โดยไม่ขยายที่นิคมอุตสาหกรรมนวนครเพื่อกระจายความเสี่ยงและพื้นที่สร้างโรงงานเพิ่มสายการผลิตที่ 2 ของเครื่องดื่มประเภทกล่อง โดยปีนี้บริษัทตั้งงบลงทุนไว้ 1,800 ล้านบาท